ግብፅ በታህሪር አደባባይ የሚገኘውን ሳዳት የባቡር ጣቢያ በጊዜያዊነት ዘጋች
ግብጽ በታህሪር አደባባይ የሚገኘውን የሳዳት የባቡር ጣቢያ በደህንነት ስጋት ምክንያት  በጊዚያዊነት መዝጋቷን አስታወቀች ።የደህንነት ሁኔታዎች ተጣርተው እስኪረጋገጡ ድረስ ባቡር ጣቢያው ተዘግቶ ይቆያልም ተብሏል፡፡በግብፅ ዋና ከተማ ካይሮ እምብርት ላይ የሚገኘው እና በሀገሪቱ ማናቸውም ተቃውሞዎች ሲቀሰቀሱ በቀዳሚነት በሚስተናገዱበት በታህሪር አደባባይ የሚገኘው ሳዳት የባቡር ጣቢያ ለጥቃት ተጋልጧል በሚል አግልግሎት እንዳይሰጥ በጊዜያዊነት ተዘግቷል፡፡የግብፅ ባለስልጣናት ሜና ለተባለው የዜና ምንጭ በሰጡት ቃል በስፍራው የሽብር ጥቃት ሊደርስ እንደሚችል በደረሰን መረጃ መሰረት ለደህንነት ሲባል ላልተወሰነ ጊዜ ባቡር ጣቢያው እንዲዘጋ ወስነናል ብለዋል፡፡የደህንነት ስጋቶች ናቸው የተባሉት ጥርጣሬዎች ተጣርተው ሲረጋገጡ ጣቢያው ተመልሶ ይከፈታል ሲሉ የግብፁ የከተሞች ባቡር ቁጥጥር ኩባንያ ቃል አቀባይ አህመድ አብደል ሀዲ ተናግረዋል፡፡ታህሪር የሚገኘው የባቡር ጣቢያ ካይሮ ውስጥ ካሉት ሁለት አበይት የባቡር ጣቢያዎች አንዱ ሲሆን ወደ ከተማዋ ሁለት የባቡር መስመሮች አቅጣጫ የሚቀየርበት ቁልፍ ጣቢያ መሆኑ ይነገራል፡፡ለጣቢያው መዘጋት መንስኤ የሆነው  ግብፅ ቲራን እና  ሳናፊር የተባሉ የቀይ ባህር ደሴቶቿን ለሳውዲ አሳልፎ የሚሰጥ ስምምነት መጀመሯን ተከትሎ በተቀሰቀሰ ተቃውሞ አርብ እለት በታህሪር አደባባይ አመፅ ሊነሳ ስለሚችል ጥቃትም ሊሰነዘር ይችላል በሚል ነው፡፡የሳዳት የባቡር ጣቢያ  በደህንነት ስጋት ሲዘጋ ይህ ለመጀመሪያ ጊዜ አይደለም፡፡ እ.ኤ.አ በነሀሴ 2013 የቀድሞው ፕሬዝዳት የሞሃመድ ሙርሲ ደጋፊዎች በቀሰቀሱት አመፅ ምክንያት ከተዘጋ በኋላ ለሁለት አመታት ተዘግቶ መቆየቱ የሚታወቅ ነው፡፡ 